el en el el en en el el el el el el el el el el en fr el en el el el el en ca el el el el en el el el el el el el el en el el el el el el el el el el el el el el el el el el el el el el el en el el el el el el el el el el el el el el el el el el el el el el el el el el el el el es en es el es el es en el el el el el el el el el el el el el el el el el el el el el el en en fr en el
Κοσμοπολίτικη και χαλαρή -Όλα όσα κάνουν την Αντίπαρο μοναδική – Μύκονος Ειδήσεις | Μύκονος Ενημέρωση | Νέα Μυκόνου | Xplore Mykonos News
Το νησί ισορροπεί ανάμεσα στο κοσμοπολίτικο ύφος και την απλότητα της κυκλαδίτικης παράδοσης με πλήθος νέων να στριμώχνονται στα καφέ και τα μπαρ του. Ο κεντρικός δρόμος της Αντιπάρου, ξεκινάει από το λιμάνι με φούρνους, ουζερί και μανάβικα, συνεχίζει με στιλάτα καταστήματα ρούχων και κοσμημάτων και καταλήγει σε γουστόζικα μπαράκια. Όλο το παιχνίδι από το πρωί μέχρι το βράδυ γίνεται ουσιαστικά με κέντρο το φαρδύ αυτό πλακόστρωτο. Τα κάθετα στενάκια με τα ταβερνάκια με τις μικρές αυλές και τα ασπρισμένα σπίτια με τις βουκαμβίλιες είναι ιδανικά για όσους θέλουν πιο ήσυχες καταστάσεις. Και μπορεί να μην διαθέτει top ξενοδοχειακά συγκροτήματα – παρά τη δημοφιλία του – έχει όμως μερικές από τις πιο πολυτελείς βίλες που ανήκουν σε γνωστούς Έλληνες και ξένους επιχειρηματίες και ηθοποιούς που σίγουρα θα συναντήσετε σεργιανώντας στα σοκάκια.
Τα μεσημέρια θα σας βρουν ξαπλωμένους στις παραλίες και τα βράδια να λικνίζεστε στο ρυθμό της μουσικής στα μπαράκια με κοκτέιλ ή ρακί, αυτό εξαρτάται από τις επιθυμίες σας, ωστόσο κατά πάσα πιθανότητα το πρωί θα σας βρει όλους να βγαίνετε από τη θρυλική ντίσκο La Luna.
Ακτοπλοϊκώς μέσω Πάρου από το λιμάνι της Παροικιάς και της Πούντας
The Rooster: πέτρινα σπίτια σε ένα όμορφο περιβάλλον με θέα στη θάλασσα και στους κήπους. Η διακόσμηση είναι μοντέρνα σε χαλαρό ύφος, με γήινους χρωματισμούς και ξύλινες λεπτομέρειες ενώ διαθέτουν και πισίνα. Επίσης το συγκρότημα διαθέτει κεντρική πισίνα, spa και εστιατόριο (Λιβάδια, 2284440900, www.theroosterantiparos.com).
Κάστρο BoutiqueResort: ξενοδοχειακό συγκρότημα σε κυκλαδίτικο στιλ με χαλαρή ατμόσφαιρα. Διαθέτει δωμάτια, σουίτες (με πισίνα) και διαμερίσματα εξοπλισμένα με κουζίνα. Όμορφη μεγάλη εξωτερική πισίνα (Χώρα, 2284061011, www.antiparosgreece.com).
KourosVillage: πολύ κοντά στο λιμάνι, με θέα στη θάλασσα και στη Χώρα. Άνετα, φωτεινά δωμάτια με αφαιρετική αλλά cosy διακόσμηση. Όμορφος ο χώρος της πισίνας (Λιμάνι, 2284061084, www.kouros-village.gr).
StatherosGarden: διαφόρων τύπων δωμάτια με προσεγμένη στιλάτη διακόσμηση. Διαθέτουν κουζινάκι και προσφέρουν πετσέτες για την παραλία που είναι λίγα μόλις μέτρα μακριά (Παναγιά, 6984972336, www.statherosgarden.com).
Ωλίαρος: όμορφο συγκρότημα με νεανικό προφίλ πολύ κοντά στην παραλία. Τα δωμάτια είναι άνετα και πολύ περιποιημένα σε ανάλαφρο παραδοσιακό στυλ, κάποια διαθέτουν και κουζινάκι (Αγ. Γεώργιος, 2284025305, www.oliaros.gr).
Eleni’sRooms: παραδοσιακό συγκρότημα δωματίων με πολύ περιποιημένους χώρους. Τα διαμερίσματα διαθέτουν και κουζινάκι και μπορούν να φιλοξενήσουν και οικογένειες. Η πιο κοντινή παραλία είναι στα 5 λεπτά περπάτημα (Χώρα, 2284061003, www.antiparoseleni.gr).
CampingAntiparos: δυο βήματα από την υπέροχη ομώνυμη αμμουδερή παραλία με τους χαμηλούς κέδρους (Χώρα, 2284061221, www.camping-antiparos.com).
Samano: πολύ προσεγμένος χώρος που λειτουργεί από το πρωί. Εδώ θα γευθείτε ελληνική δημιουργική κουζίνα όλη μέρα και δροσερά κοκτέιλ το βράδυ (Χώρα-Ξεν. Kouros Village, 2284061497).
Ζόμπο: κλασική ταβέρνα με παράδοση στο κρέας. Κατσικάκι στο φούρνο, πίτες, σπιτικά γλυκά και φρέσκια πρώτη ύλη από τη φάρμα του ιδιοκτήτη (Αγ. Γεώργιος, 2284024527).
Kalokeri: βγάζει τραπεζάκια στη βεράντα και στον πεζόδρομο μπροστά. Σερβίρει ελληνική νησιώτικη κουζίνα και όχι μόνο (Χώρα, 2284063037).
Περιγιάλι: σερβίρει σε όμορφη βεράντα μπροστά από λουλουδιασμένο κήπο. Στο μενού θα βρείτε φρέσκο ψάρι και καλά μαγειρευτά (Παναγιά, 2284061142, 6938891793).
Καπετάν Πιπίνος: κλασική ψαροταβέρνα, που έχει τα τραπέζια σε τσιμεντένια προβλήτα πάνω στη θάλασσα. Φρέσκα ψάρια και θαλασσινά, περιποιημένες σαλάτες και ορεκτικά (Αγ. Γεώργιος, 2284021823).
Εlia Καφενές: Η καλύτερη επιλογή για πρωϊνό ή brunch με φρεσκότατα υλικά και γαστρονομικές επιρροές από όλο τον κόσμο (2284061704)
Ακρογιάλι: Για φρέσκο ψάρι, θαλασσινά αλλά και πολύ νόστιμες σαλάτες. Επιπλέον εδώ θα απολαύσετε το φαγητό σας πραγματικά δίπλα στο κύμα (Άγιος Γεώργιος 2284 022107)
Περαματάκι: Στην δημοφιλή παραλία του Σωρού βρίσκεται αυτή η ταβέρνα που φημίζεται για τα κρεατικά και τα μαγειρευτά της (Σωρός 2284 061211)
Ρακίδιο: Ένα προσεγμένο μεζεδοπωλείο ιδιαίτερα δημοφιλές στον νεαρόκοσμο. Νόστιμοι μεζέδες για όλα τα γούστα. Δοκιμάστε οπωσδήποτε το ρακόμελο. (Χώρα Αντιπάρου, 2284061101).
Ασπρονήσι: Σφολιάτες, πίτσες και άλλα παρόμοια μικρογεύματα. Εδώ καταλήγει πάρα πολύς κόσμος μετά τη νυχτερινή έξοδο.
Παραδοσιακά προϊόντα: φουσκωτή και κολόπια (είδος γλυκιάς κολοκυθόπιτας), χυλός (χυλός σιταριού με μπαχαρικά), μερμιτζέλι (χειροποίητο ζυμαρικό), κόκορας στιφάδο, ρεβιθάδα.
Στην Αντίπαρο, υπάρχουν bar για όλα τα γούστα. Στο Boogaloo θα πιείτε ποιοτικά κοκτέιλ και θα ακούσετε ηλεκτρονική μουσική. Το Lime Bar προσελκύει τους φίλους της ελληνικής και mainstream μουσικής. Το Tabula Rasa έχει μεξικάνικη διάθεση και σερβίρει διάφορα είδη τεκίλας. Το Doors απευθύνεται στο ροκ κοινό ενώ μια καλή επιλογή για cocktails είναι και το Little Frog.
Τέλος, ένα ποτό στη disco La Luna, τη θρυλική disco των Κυκλάδων είναι εμπειρία.
Το σπήλαιο της Αντιπάρου/ Photo: Shutterstock
Αν και μικρή, η Αντίπαρος έχει κάποια σημεία που πραγματικά αξίζει να ξεκλέψετε λίγο χρόνο από την παραλία για να τα επισκεφθείτε.
Σπήλαιο: είναι το μόνο κατακόρυφο σπήλαιο σε όλη την Ευρώπη με βάθος περίπου 85 μέτρων. Οι εντυπωσιακοί σταλακτίτες και σταλαγμίτες μετρούν εκατομμύρια χρόνια ζωής με τον παλαιότερο να είναι περίπου 45 εκ. ετών, θεωρείται ο παλαιότερος στην Ευρώπη. Σε κάποια σημεία του υπάρχουν επιγραφές από διάφορες περιόδους. Θα χρειαστεί να κατέβετε 411 σκαλιά, αλλά αξίζει τον κόπο, να έχετε μαζί σας νερό καθώς δεν υπάρχει κάποια καντίνα. Επίσης η θέα από το σημείο του σπηλαίου είναι μοναδική (2284061640).
Κάστρo: το ενετικό Κάστρο της Αντιπάρου είναι ενταγμένο μέσα στον οικισμό της Χώρας και χρονολογείται στα μέσα περίπου του 15ου αι. Πρόκειται για οχυρωμένο οικισμό, που αρχικά περιελάβανε τον κεντρικό πύργο και οικιστική περίμετρο, πλέον από τον πύργο σώζεται μόνο η βάση ενώ θα δείτε και κάποια ερείπια κατοικιών. Ιδανικό μέρος για χαλαρή απογευματινή βόλτα.
Ιστορικό & Λαογραφικό Μουσείο: περιλαμβάνει φωτογραφικό υλικό, αντικείμενα καθημερινής χρήσης, δείγματα από κυκλαδικά ειδώλια, παραδοσιακές στολές του νησιού κ.α. (Χώρα, 2284061640).
Μπορεί το νησί να μην είναι μεγάλο αλλά οι παραλίες του είναι απίθανες και η θάλασσά του τέλεια. Όλη η ανατολική ακτή έχει εκτός από τις παρακάτω παραλίες διάφορους μικρούς όρμους στους οποίους μπορείτε άνετα να κολυμπήσετε.
Ψαραλυκή: από τις πιο γνωστές παραλίες, είναι μεγάλη, αμμουδερή με ρηχά διάφανα νερά και αρκετά αρμυρίκια. Ουσιαστικά πρόκειται για δύο διαδοχικές παραλίες. Είναι οργανωμένες και προσφέρουν τη δυνατότητα για θαλάσσια σπορ. Ιδανικές για οικογένειες.
Απάντημα: πανέμορφη παραλία με εξαιρετικά νερά, άμμο, βράχια στη μια πλευρά και πυκνά αρμυρίκια κάτω από τα οποία στήνονται παχιά στρώματα και ξαπλώστρες. Είναι οργανωμένη και διαθέτει και εστιατόριο.
Σώρος: η πιο δημοφιλής παραλία του νησιού. Μεγάλη και αμμώδης έχει ωραία βαθιά θάλασσα και είναι οργανωμένη, στο πίσω μέρος υπάρχουν και δεντράκια για φυσική σκιά καθώς και κάποια μαγαζιά για φαγητό. Λίγο πριν φτάσετε στην παραλία θα βρείτε τη μίνι βοτσαλωτή παραλία «Μικρός Σώρος».
Φανερωμένη: ίσως η πιο όμορφη παραλία της Αντιπάρου. Κάτω ακριβώς από το ομώνυμο εκκλησάκι, η μικρή αμμουδερή παραλία με τα κρυστάλλινα νερά είναι ιδανική για πιο ήρεμες βουτιές. Δεν είναι οργανωμένη και ο δρόμος σε κάποια σημεία κάπως δύσκολος.
Άγιος Σπυρίδωνας: ίσως η πιο ρηχή παραλία της Αντιπάρου και μια από τις πιο γνωστές. Έχει αρμυρίκια για σκιά καθώς και ταβερνάκια ακριβώς από πίσω. Είναι ιδανική για οικογένειες με μικρά παιδιά.
Σιφνέικο: πολύ κοντά στη Χώρα, έχει όμορφα νερά και ο βυθός της ενδείκνυται για καταδύσεις. Βλέπει προς τη δύση και είναι ιδανική για να χαζέψετε το ηλιοβασίλεμα. Σχετικά ήρεμη παραλία, δεν είναι οργανωμένη.
Γλυφά: φαρδιά αμμουδιά, ωραία νερά, φυσική σκιά και με εύκολη πρόσβαση.
Άγιος Σώστης: όμορφη παραλία με χρυσή άμμο και υπέροχα νερά. Δεν είναι οργανωμένη οπότε φροντίστε για σκιά και τρόφιμα.
Παραλία Λιβάδια/ Photo: Shutterstock
Λιβάδια: από τις πιο απομακρυσμένες παραλίες του νησιού με υπέροχη αμμουδιά και εξαιρετικά νερά. Δεν είναι οργανωμένη και την προτιμούν όσοι θέλουν ησυχία. Tην επιλέγουν όσοι κάνουν surf.
Μοναστήρια: βρίσκεται στη δυτική πλευρά του νησιού σε ένα «κλειστό» κολπάκι. Έχει άμμο και βότσαλα και εξαιρετικά νερά. Δεν είναι οργανωμένη.
Άγιος Γεώργιος: πολύ κοντά στον ομώνυμο οικισμό έχει τιρκουάζ νερά και ψιλή άμμο. Δεν είναι οργανωμένη αλλά θα βρείτε κάποια ταβερνάκια στον οικισμό. Βλέπει απέναντι στο Δεσποτικό.
Παναγιά: ήρεμη παραλία με πολύ καλή θάλασσα και δέντρα για σκιά. Δεν είναι οργανωμένη αλλά θα βρείτε ένα ταβερνάκι σε κοντινή απόσταση. Ιδανική για χαλαρές βουτιές.
Παραλία Κάμπινγκ: βρίσκεται μπροστά από το κάμπινγκ του νησιού, έχει πλατιά αμμουδιά, ωραία νερά και την επιλέγουν κυρίως όσοι μένουν στο κάμπινγκ και οι γυμνιστές.
Το αρχαϊκό ιερό δωρικού ρυθμού στο Δεσποτικό/ Photo: Shutterstock
Το στενό μεταξύ της Πάρου, στο ύψος της Πούντας, και της Αντιπάρου είναι το meeting point των απανταχού kitesurfers, ωστόσο το νησί προσφέρεται και για άλλες πιο κλασικές δραστηριότητες.
Δεσποτικό: είναι ένα ακατοίκητο νησάκι με μεγάλο αρχαιολογικό ενδιαφέρον. Έχουν ανακαλυφθεί αρχαϊκό ιερό δωρικού ρυθμού, πρωτοκυκλαδικά νεκροταφεία, βοηθητικοί χώροι κ.α. που χρονολογούνται περίπου το 500 π.Χ. Μπορείτε να πάτε με ιδιωτικό σκάφος, με το καϊκάκι της γραμμής ή ακόμα και καγιάκ. Έχει επίσης υπέροχους όρμους και παραλίες για βουτιές.
Πεζοπορίες: η Αντίπαρος προσφέρεται και για πεζοπορικές διαδρομές, το τοπίο της δεν έχει πάρα πολύ μεγάλες υψομετρικές διαφορές και τα περισσότερα μονοπάτια είναι μέτριας δυσκολίας. Μια όμορφη χαλαρή πεζοπορία είναι αυτή από την Αντίπαρο, η οποία περνάει από το Σιφνέικο Γιαλό και το Κεδρόδασος και καταλήγει πάλι στην Αντίπαρο (Χώρα). Θα συναντήσετε το Αγριόκαστρο, με τα κατάλοιπα της αρχαίας πόλης της περιοχής, η οποία σύμφωνα με τις μελέτες ήταν αντίστοιχα σημαντική με το Ακρωτήρι της Σαντορίνης, τον αιωνόβιο τεράστιο κέδρο, τις αμμοθίνες κ.α. ακόμα μια ενδιαφέρουσα διαδρομή είναι από το Σπήλαιο προς τον Προφήτη Ηλία που περνάει από τα παλιά μεταλλεία σιδήρου του νησιού.
Γύρος του νησιού με καραβάκι: αξίζει να κάνετε τον γύρο του νησιού με το καραβάκι και να εξερευνήσετε την όμορφη ακτογραμμή της Αντιπάρου με τις θαλάσσιες σπηλιές και τα καταγάλανα νερά αλλά και για να χαζέψετε τις φώκιες στη Φωκοσπηλιά, πάντα από μακριά.
Καταδύσεις & θαλάσσια σπορ: ο βυθός της Αντιπάρου κρύβει ομορφιές ενώ εάν θέλετε να κάνετε windsurf και kitesurf τότε η Ψαραλυκή (εδώ υπάρχει και κέντρο θαλάσσιων σπορ) και τα Γλυφά είναι οι ιδανικές.
Must: μια βραδιά στη La Luna, η βουτιά στη Φανερωμένη και η βόλτα στο Δεσποτικό
Περιφερειακό Ιατρείο Αντιπάρου: 2284028202-61219
Ακολουθήστε μας στα social media του XploreMykonosNews.gr
Κάντε εγγραφή και στο κανάλι μας στο YouTube
Ακολουθήστε μας και στο Νο1 lifestyle & travelling περιοδικό της Μυκόνου XploreMykonosMagazine.com
“Εμείς οι Έλληνες” από την Θεατρική Ομάδα Μυκόνου
Κυκλάδες: Η αποθέωση της απλότητας (part 1)
Κυκλάδες: Νέο ταχύπλοο στα ενδοκυκλαδικά δρομολόγια
Κοπανιστή Μυκόνου: το τυρί που θα έπρεπε να ’χει τη φήμη του ροκφόρ
Κίνδυνος… «θάνατος» στο γήπεδο μπάσκετ στην Λάκκα – Πλήρης Αδιαφορία του Δήμου (Φωτό)
Πατήστε για κοινοποίηση στο Facebook(Ανοίγει σε νέο παράθυρο)
Κλικ για κοινοποίηση στο Twitter(Ανοίγει σε νέο παράθυρο)
Πατήστε για να μοιραστείτε στο WhatsApp(Ανοίγει σε νέο παράθυρο)
Κλικ για κοινοποίηση στο LinkedIn(Ανοίγει σε νέο παράθυρο)
Κλικ για κοινοποίηση στο Pinterest(Ανοίγει σε νέο παράθυρο)
Πατήστε για να μοιραστείτε στο Telegram(Ανοίγει σε νέο παράθυρο)
Κλικ για κοινοποίηση στο Reddit(Ανοίγει σε νέο παράθυρο)
Tags: NEWS CYCLADES, NEWS GREECE, NEWS MYKONOS, XPLOREMYKONOSNEWS.GR, ΑΝΤΙΠΑΡΟΣ, ΕΙΔΗΣΕΙΣ, ΕΙΔΗΣΕΙΣ ΕΛΛΑΔΑ, ΕΙΔΗΣΕΙΣ ΜΥΚΟΝΟΣ, ΕΙΔΗΣΕΙΣ ΜΥΚΟΝΟΥ, ΕΝΗΜΕΡΩΣΗ ΕΛΛΑΔΑ, ΕΝΗΜΕΡΩΣΗ ΚΥΚΛΑΔΕΣ, ΕΝΗΜΕΡΩΣΗ ΜΥΚΟΝΟΣ, ΚΥΚΛΑΔΕΣ ΕΙΔΗΣΕΙΣ, ΚΥΚΛΑΔΕΣ ΕΝΗΜΕΡΩΣΗ, ΚΥΚΛΑΔΕΣ ΝΕΑ, ΜΥΚΟΝΟΣ ΕΙΔΗΣΕΙΣ, ΜΥΚΟΝΟΣ ΕΝΗΜΕΡΩΣΗ, ΝΕΑ ΜΥΚΟΝΟΥ, ΤΑ ΝΕΑ ΤΗΣ ΜΥΚΟΝΟΥ